**Håvard Rem** (født 1959) er en norsk lyriker og gjendikter, sangpoet og utøver, forfatter og journalist.

Forfatterskap
-------------

### Lyrikk

Som lyriker har Rem utgitt tolv diktsamlinger (per 2023), fra debutsamlingen *Kall på heltene* (1977) til *Almanakk. 365 dikt* (2020). Hans utvalgte dikt er publisert i bokform på norsk (1996), arabisk (2000), russisk (2002), italiensk (2011) og japansk (2015).

### Gjendiktninger

Rem har gjendiktet tekster av Bob Dylan, Walt Whitman, Derek Walcott, Khalil Gibran og Leonard Cohen. Hans gjendiktninger av sangtekster av blant andre Leonard Cohen, Bob Dylan og Hank Williams har vært tolket av norske artister og utgitt på flere album. 

Han har også gjendiktet *Romeo og Julie* og *Hamlet* av William Shakespeare; Shakespeare-gjendiktningene har blitt oppført av flere norske institusjonsteatre, blant andre Nationaltheatret, Rogaland Teater, Den Nationale Scene og Riksteatret. 

### Tonesatte tekster

Rems dikt sangtekster og gjendiktninger er tonesatt og tatt i bruk av artister og band som Gulli Briem (Mezzoforte), Gisle Kverndokk, a-ha, Morten Harket, Kaizers Orchestra, Vamp, Jørn Hoel, Silje Nergaard, Morten Abel, Ørkenkjøtt, Åge Aleksandersen, Kari Bremnes, Sidsel Endresen og Kirsten Bråten Berg.

Sammen med Morten Harket skrev Rem sangen «A Kind of Christmas Card» som mottok Spellemannprisen 1995 i kategorien «Årets låt».

I 2016 mottok Rem Tekstforfatterfondets ærespris for sitt virke som forfatter og gjendiktninger av sangtekster. Juryen skrev blant annet:

> ««Tekstforfatterfondets Ærespris 2016 går til en forfatter og poet som gjennom en årrekke har bidratt med sangtekster på høyt nivå til profilerte norske artister og band. Han har skrevet for a-ha, Morten Harket, Sivert Høyem, Kaizers Orchestra, Jan-Ove Ottesen, Vamp, Jørn Hoel, Silje Nergaard og mange flere.»
> 
> 

Som utøver har Rem turnert hele landet med fremføring av poesi og musikk, etter hvert også sammen med sønnen Simen Rem, som er musiker.

### Biografier og annen sakprosa

Rem har skrevet biografiske bøker om blant andre Bob Dylan, Erik Mykland, Aril Edvardsen, Tor Erling Staff og Bjarte Baasland. I 2015 ga han ut en biografi om Leonard Cohen.

Han har utgitt en rekke reiseskildringer fra Europa, Afrika, Asia og Midtøsten. I 2017 og 2018 mottok han Statens toårige arbeidsstipend for sakprosaforfattere.

I arbeidet med oversettelsesprosjektet *Bibel 2011* deltok han sammen med flere andre forfattere som stilist og språklig konsulent. Arbeidet tok ti år, og den nye utgaven ble utgitt i 2011. Rem ble i 2013 engasjert som medoversetter av De gammeltestamentlige apokryfer og Koranen, men trakk seg fra begge prosjektene for å få mer tid til egen virksomhet.

Journalistikk og litteraturkritikk
----------------------------------

Rem har arbeidet som litteraturkritiker i Aftenposten, fra midten av 1980-tallet til tidlig 1990-tall, og i *Dagbladet*, fra sent på 1990-tallet til tidlig på 2000-tallet, og som skribent i *Dag og Tid* fra 2015.

Som journalist har Rem hatt større reisereportasjer i *Aftenposten*, *A-magasinet*, *VG* og *Dagbladet*. Han er fast ansatt som reisejournalist i ukeavisen *Dag og Tid*.

Bakgrunn
--------

Rem bodde sine første to år på Notodden hvor faren var forstander i den lokale pinsemenigheten. Familien flyttet så for å være i menighetene i Flekkefjord og Larvik, før Rem som tiåring i 1969 kom med familien til Eydehavn utenfor Arendal, hvor faren Tore Helge Rem var pastor i tre år før han døde. Moren Åse Løyning Rem tok seg av sine fem barn, og bodde på Eydehavn til hun døde i 2011. Rem begynte på Arendal Gymnas i 1975, og hadde jobb på siden i *Agderposten*s sportsavdeling som korrekturleser.

Han sluttet på gymnaset på 18-årsdagen i 1977, og ble hjemme på Eydehavn i to måneder for å ferdigstille et diktmanus som senere ble hans litterære debut. 3. april, dagen etter at han postet manuset til Cappelen, reiste han mot Middelhavet, og bosatte seg i Frankrike. Han reiste til Oslo da boken skulle utgis i oktober. Han meldte seg ut av Pinsemenigheten som 19-åring, og flyttet til flere steder, Vestre Sandøya utenfor Tvedestrand (1978-1979), var gårdsgutt i Nordfjord (1979-1980), men vendte tilbake til Sørlandet i 1988 etter å ha bodd i Frankrike, Italia og Oslo. Han giftet seg og fikk to barn, og i 1996 flyttet de først til Oslo, så til Notodden, hvor han levde sine første år. Rem holdt en konsert i pinsemenigheten på Eydehavn i 2011 sammen med sin eldste sønn Simen. Sammen utgav de som duoen Rem & Rem albumet Hustavler (Grappa) i mai 2015 og albumet Almanakk (Grappa) i 2021.

Bokutgivelser (utvalg)
----------------------

Utdypende artikkel: Liste over Håvard Rems utgivelser

* 1977: *Kall på heltene* (diktsamling)
* 1996: *Utvalgte dikt* (diktsamling) – oversatt til arabisk (2000), russisk (2002), italiensk (2011) og japansk (2015).
* 2020: *Almanakk*(diktsamling)

Diskografi
----------

Album
* 2015: *Hustavler* – med Simen Rem

Singler/EP-er
* 2014: *Juleblues* – med Simen Rem
* 2015: *Ny nåde* – med Simen Rem

Priser
------

* Cappelenprisen (1987) for *Karl Johans åpenbaring*
* Aust-Agder fylkes kulturpris (1991)
* Kultur- og kirkedepartementets pris for barne- og ungdomslitteratur Billedbokprisen (1995) for *Tvillingbrødrene* (s. m. Harald Nordberg)
* Årets låt under Spellemannprisen 1995 «A Kind of Christmas Card» (sammen med Morten Harket)
* Årets tekst, NOPAs tekstpris 2012 for «I noen rom»
* Tekstforfatterfondets ærespris 2016

Referanser
----------

1. ↑   Discogs, Discogs artist-ID 690578[Hentet fra Wikidata]
2. ↑   www.vg.no[Hentet fra Wikidata]
3. 1 2 3 4 5  Agderposten 5. november 2011
4. ↑  «Spellemann-vinnerne». *Dagbladet*. 18. februar 1996. s. 3.
5. 1 2 3  «Tekstforfatterfondets ærespris til Håvard Rem». *ballade.no*. 27. april 2017. Besøkt 10. oktober 2017.
6. 1 2  «Håvard Rem fikk Tekstforfatterfondets ærespris». *musikkfondene.no*. 26. april 2017. Besøkt 21. desember 2017.
7. ↑  Rem, Håvard (2015). *Leonard Cohen. Liv og karriere*. Küenholdt forlag. ISBN 9788299977616.
8. ↑  «Arbeidsstipend - 2017 - Runde - kulturradet.no». *www.kulturradet.no*. Besøkt 10. oktober 2017.
9. ↑  Agderposten - Rem og Bondevik hyllet Edvardsen
10. ↑  Agderposten - En av tre tror ikke på Gud

Kilder
------

* Presentasjon av Håvard Rem i Forfatterkatalogen på Forfattersentrums nettsider

Eksterne lenker
---------------

* Om norsk krigslyrikk. Klassekampen, 18. september 2003
* *«Religiøse skadefølger»* *Aftenposten*, 1. februar 2009
* «Det er lov å hate» *Aftenposten*, 8. mai 2011]
* «Noen hater urett» *Aftenposten*, 13. mai 2011

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** MusicBrainz **·** Discogs
 |